b'\n_START_ARTICLE_\nHans Olsen M\xc3\xbcller\n_START_PARAGRAPH_\nHans Olsen M\xc3\xbcller (12. maj 1911 i Lyngby \xe2\x80\x93 1980) var en dansk nazist under 2. verdenskrig._NEWLINE_Han havde en tysk far og en dansk mor. Som ung ville han f\xc3\xb8rst studere jura, men kom i politiet den 1. juni 1934._NEWLINE_Den 19. september 1941 indtr\xc3\xa5dte han i Waffen-SS. Han meldte sig til Frikorps Danmark og blev omtrent samtidig medlem af Danmarks Nationalsocialistiske Arbejderparti. Som politimand fik han hurtigt s\xc3\xa6rlige opgaver i Frikorpset. Bl.a. unders\xc3\xb8gte han de nye danske rekrutter for u\xc3\xb8nskede elementer. Da Frikorpsets n\xc3\xa6sten var fyldt, sendtes han til den tyske h\xc3\xa6rs juraskole, for at l\xc3\xa6re tysk krigsjura._NEWLINE_Kort f\xc3\xb8r Frikorpset blev sendt til fronten i maj 1942, kom han tilbage til Frikorpset og blev udn\xc3\xa6vnt til efterretningsofficer (1c) i korpset._NEWLINE_Da Frikorpset sendtes til fronten, var han med. Han s\xc3\xa5redes i Demjansk den 5. juni 1942, men meldte sig hurtigt tilbage. Under frontindsatsen med Frikorpset blev han midlertidigt delingsf\xc3\xb8rer og senere kompagnif\xc3\xb8rer._NEWLINE_I august 1942 kom ham hjem til Danmark for at blive efterretningschef i Ersatzkommando D\xc3\xa4nemark i K\xc3\xb8benhavn. Her arbejdede han som f\xc3\xb8r med unders\xc3\xb8gelse af de nye rekrutter._NEWLINE_Den 10. april 1943 forlod han Waffen-SS for en stilling i KRIPO (Kriminalpolizei) i Berlin for at f\xc3\xa6rdigg\xc3\xb8re sine studier. Omtrent samtidig meldte han sig ud af DNSAP._NEWLINE_Olsen M\xc3\xbcller arbejdede i KRIPO i Berlin til den 19. september 1944, hvor politiet i Danmark blev arresteret og sendt til kz-lejren Bergen-Belsen i Tyskland. Olsen M\xc3\xbcller fik til opgave at afh\xc3\xb8re sine kolleger og fors\xc3\xb8ge at overtale dem til at indtr\xc3\xa6de i den nye danske hj\xc3\xa6lpepolitienhed HIPO. F\xc3\xa5 lod sig overtale. Efter endt afh\xc3\xb8ring tog han tilbage til KRIPO i Berlin._NEWLINE_Den 10. april 1945 kom han igen i Waffen-SS. Han sendtes til K\xc3\xb8benhavn som chef for milit\xc3\xa6rpostcensuren. Den 18. maj 1945 blev Olsen M\xc3\xbcller arresteret og blev id\xc3\xb8mt otte \xc3\xa5rs f\xc3\xa6ngsel._NEWLINE_Hans Olsen M\xc3\xbcller d\xc3\xb8de i 1980.'